For over et år siden solgte vi sommerhus og køberen ville gerne overtage vores internetforbindelse. Jeg gik ud fra, at det måtte være rimeligt nemt, så jeg kontaktede telenor. Mange måneder efter og efter rigtig mange opringninger med lange ventetider og forkerte oplysninger om skemaer på hjemmesiden, som så ikke fandtes, og omstillinger, der blev væk, blev forbindelsen langt om længe overdraget. Der blev herefter udarbejdet en slutopgørelse, hvor jeg fik en kreditnota på knap 300 kr.
Et par måneder senere - efter sommer - tænkte jeg, at jeg lige ville høre, hvad der skete. Så begyndte problemerne. Når det lykkedes at komme igennem blev jeg stillet om igen og igen. Det blev oplyst, at man ikke kunne finde min sag på trods af, at jeg kunne oplyse alle mine data fra den fremsendte kreditnota. Jeg fik på et tidspunkt at vide, at kreditnota blev afregnet med en check, og det kunne altså tage lidt tid før den blev sendt - ikke ualmindeligt med nogle måneder.
Sideløbende modtog jeg jeg nogle uforklarlige regninger, som jeg ringede for at få forklaring på. Det kunne man ikke, men lovede at ringe tilbage, hvilket ikke skete. Til sidst skrev jeg, at jeg ikke ville betale, før jeg fik oplysning om, hvad regningen angik. Det fik jeg ikke. Derimod fik jeg i starten af januar brev fra et inkassofirma om at betale 765 kr. Jeg ringede og fortalte,  at jeg ikke kunne få at vide, hvad kravet angik, og det blev aftalt, at man ville undersøge sagen og vende tilbage. I midten af februar fik jeg besked, om at sagen var henlagt. Hos inkassofirmaet fik jeg oplyst, at de ikke kunne får Telenor til at give oplysninger om sagen.
Herefter rykkede jeg igen for afregning af min kreditnota og fik dette svar:
"Hej Martin
Tak for din henvendelse.
Jeg kreditere beløbet på 298,34 kr., som vil fremgå på den næste regning der dannes. Du bedes samtidig hurtigst muligt, få betalt det skyldte beløb.
Jeg håber, at du har fået svar på dit spørgsmål. Er dette ikke tilfældet, vil jeg gerne bede dig kontakte Kundeservice på telefonnummer 72 100 100, så vi hurtigt og effektivt kan besvare eventuelle tvivlsspørgsmål.
De bedste hilsner / kindest regards
TELENOR"

Jeg svarede, at der ikke var noget skyldigt beløb, hvorefter Telenor svarede:
"Hej Martin
Tak for din henvendelse.
Jeg har undersøgt din sag nærmere på konto 32104000119994 den kreditering der er blevet lavet er ikke gået igennem endnu, så jeg har derfor ikke mulighed for at overføre pengene til din bankkonto endnu, men lige så snart krediteringen er gået igennem, vil du modtage en kreditnota også kan vi efterfølgende føre pengene tilbage til din bankkonto.
Jeg håber, at du har fået svar på dit spørgsmål. Er dette ikke tilfældet, vil jeg gerne bede dig kontakte Kundeservice på telefonnummer 72 100 100, så vi hurtigt og effektivt kan besvare eventuelle tvivlsspørgsmål.
De bedste hilsner / kindest regards
TELENOR"

Jeg bad den pågældende medarbejder om at ringe mig op, hvilket ikke skete, hvorefter jeg flere gange rykkede efter svar. Det kom sådan:
"Hej Martin, 
Tak for din henvendelse. 
Jeg beklager, at din sag har været så længe undervejs. 
Jeg har været inde og kigge på det og kan se, at der på kontoen 32104000119994 ikke fremgår et tilgodehavende og at sagen hertil d.13/2-2016 er trukket tilbage da abonnementet d.26/6-2015 er blevet overdraget. 
På den nye konto 32107011098157, som er overdraget til XXX har der været et tilgodehavende, som d.6/4-2016 er blevet tilbageoverført. Ønsker I flere informationer omkring dette på den nye konto, er det nødt til at være Bjørn der må henvende sig, da vi ikke må videregive oplysninger om kontoen til andre en den juridiske ejer. 
Jeg håber, at du har fået svar på dit spørgsmål. Er dette ikke tilfældet, vil jeg gerne bede dig kontakte Kundeservice på telefonnummer 72 100 100, så vi hurtigt og effektivt kan besvare eventuelle tvivlsspørgsmål.
De bedste hilsner/ kindest regards,"

Jeg gjorde gældende, at det er mit tilgodehavende, som jeg skal have udbetalt. Det er ikke min fejl, at telenor har udbetalt til køberen, når det vedrører indbetalinger fra før overdragelse. Så kom idag følgende svar:
"Hej Martin
Tak for din henvendelse.
De 298 kr. som er krediteret kommer ikke retur til din konto, grundet at der har stået et skyldigt beløb her inde hos os. Derfor er beløbet blevet brugt som modregning, og kontoen blev nulstillet. 
Du ønskes en rigtig god dag.
Med venlig hilsen
Telenor A/S"

Det er jo fuldstændig rablende. Mindst 5 forskellige forkerte forklaringer. Hvordan kan man svare, at de skylder mig men da jeg skylder dem noget så går det lige op og kontoen er nulstillet. Faktum er, at telenor har afregnet med den forkerte person. Det siger sig selv, at der skal afregnes med den, der har indbetalt for meget. Men telenor afregner med den person, som overtager, og siger så, at det er mit ansvar, at få pengene tilbage. Det er ikke et stort beløb men det er princippet der tæller. Det er fuldstændig urimeligt, at telenor kan behandle sine kunder på den måde. At der er sket en fejl her er telenors ansvar og ikke mit.